title: 2011/549/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел II — Съвет#Резолюция на Европейския парламент от 10 май 2011 година съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел II — Съвет

text:
               27.9.2011

               BG

               Официален вестник на Европейския съюз

               L 250/23

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел II — Съвет
   (2011/549/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2009 година (1),

               —

               като взе предвид окончателните годишни отчети на Европейските общности за финансовата 2009 година (SEC(2010) 963 – C7-0213/2010) (2),

               —

               като взе предвид годишния доклад на Съвета пред органа по освобождаването от отговорност относно вътрешните одити, осъществени през 2009 г.,

               —

               като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),

               —

               като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),

               —

               като взе предвид член 272, параграф 10 и членове 274, 275 и 276 от Договора за ЕО, както и член 314, параграф 10 и членове 317, 318 и 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид Решение № 190/2003 на генералния секретар на Съвета/върховен представител за общата външна политика и политика на сигурност относно възстановяване на пътни разходи на упълномощени представители на членове на Съвета (6),

               —

               като взе предвид Междуинституционалното споразумение между Европейския парламент, Съвета и Комисията от 17 май 2006 г. за бюджетната дисциплина и доброто финансово управление (7),

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол (A7-0088/2011),

               1.

               Отлага своето решение за освобождаване от отговорност на генералния секретар на Съвета във връзка с изпълнението на бюджета на Съвета за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и на Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ L 69, 13.3.2009 г.

      (2)  ОВ C 308, 12.11.2010 г., стр. 1.

      (3)  ОВ C 303, 9.11.2010 г., стр. 1.

      (4)  ОВ C 308, 12.11.2010 г., стр. 129.

      (5)  ОВ C 248, 16.9.2002 г., стр. 1.

      (6)  Решение, свързано с Процедурния правилник на Съвета от 22 юли 2002 г. (ОВ L 230, 28.8.2002 г., стр. 7).

      (7)  ОВ C 139, 14.6.2006 г., стр. 1.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел II — Съвет
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2009 година (1),

                  —

                  като взе предвид окончателните годишни отчети на Европейските общности за финансовата 2009 година (SEC(2010) 963 – C7-0213/2010) (2),

                  —

                  като взе предвид годишния доклад на Съвета пред органа по освобождаването от отговорност относно вътрешните одити, осъществени през 2009 г.,

                  —

                  като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),

                  —

                  като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за ЕО (4),

                  —

                  като взе предвид член 272, параграф 10 и членове 274, 275 и 276 от Договора за ЕО, както и член 314, параграф 10 и членове 317, 318 и 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

                  —

                  като взе предвид Решение № 190/2003 на генералния секретар на Съвета/върховен представител за общата външна политика и политика на сигурност относно възстановяване на пътни разходи на упълномощени представители на членове на Съвета (6),

                  —

                  като взе предвид Междуинституционалното споразумение между Европейския парламент, Съвета и Комисията от 17 май 2006 г. за бюджетната дисциплина и доброто финансово управление (7) (МИС),

                  —

                  като взе предвид член 77 от своя правилник и приложение VI към него,

                  —

                  като взе предвид доклада на комисията по бюджетен контрол (A7-0088/2011),

                  A.

                  като има предвид, че „гражданите имат правото да знаят по какъв начин се изразходват платените от тях данъци и как се прилага поверената на политическите органи власт“ (8),

                  Б.

                  като има предвид, че заключенията на Европейския съвет от Кьолн от 3 и 4 юни 1999 г. предвиждаха предоставяне на оперативен капацитет на Съвета в областта на засилената Обща европейска политика за сигурност и отбрана,

                  В.

                  като има предвид, че Решение 2004/197/ОВППС на Съвета (9) създаде механизъм за администриране на финансирането на общите разходи на операциите на Европейския съюз с военни и отбранителни последици, наречен ATHENA, и като има предвид, че това решение, наред с Решение 2004/582/ЕО на представителите на правителствата на държавите-членки, заседаващи в рамките на Съвета от 28 април 2004 г. относно привилегиите и имунитетите, предоставени на ATHENA (10), предоставя привилегии и имунитети на ATHENA и предоставя оперативни правомощия на Съвета,

                  Г.

                  като има предвид, че Решение 2000/178/ОВППС на Съвета от 28 февруари 2000 г. за правилата, приложими за национални експерти във военната област, командировани в генералния секретариат на Съвета по време на междинния период (11) и Решение 2001/80/ОВППС на Съвета от 22 януари 2001 г. за създаването на Военния състав на Европейския съюз (12) уточняват, че разходи, свързани с командироването на експерти във военната област, се поемат от бюджета на Съвета,

                  1.

                  Отбелязва, че през 2009 г. Съветът е разполагал с бюджетни кредити за поети задължения в общ размер на 642 000 000 EUR (2008 г.: 743 000 000 EUR) при степен на усвояване от 92,33 %, което е почти на равнището от 2007 г. (93,31 %) и все още под средната стойност за другите институции (97,69 %).

                  2.

                  Счита, че тъй като член 335 от Договора за функционирането на Европейския съюз признава, че институциите на Съюза притежават известна административна автономност във функционирането си, тази автономност предполага съответна степен на отговорност и отчетност; като има предвид, че Парламентът е единственият пряко избран орган и една от задачите му е, по препоръка на Съвета, да освобождава от отговорност във връзка с изпълнението на общия бюджет на Европейския съюз, реши да отрази тази автономност в процедурата по освобождаване от отговорност и да отдели разделите на общия бюджет, които се управляват автономно от всяка от другите институции на Съюза, както и да освободи от отговорност всяка от тези институции.

                  3.

                  Изразява съжаление относно срещнатите затруднения в процедурите по освобождаване от отговорност за 2007 и 2008 г. и отново потвърждава своята позиция, която изрази в своята резолюция от 16 юни 2010 г. (13) относно освобождаването от отговорност във връзка с изпълнението на бюджета на Съвета за финансовата 2008 година, и по-конкретно своя призив към Съвета да установи заедно с Парламента годишна процедура в рамките на процедурата по освобождаване от отговорност с цел предоставяне на цялата информация, необходима във връзка с изпълнението на бюджета на Съвета.

                  4.

                  Отново заявява, че разходите на Съвета следва да бъдат проверявани по същия начин, както разходите на другите институции на ЕС, и предполага, че най-подходящият подход би бил посоченият в неговата резолюция от 16 юни 2010 г., по-конкретно че „този контрол се основава на следните писмени документи, представени от всички институции:

                              —

                              отчети за предходната финансова година, свързани с изпълнението на бюджета,

                              —

                              финансов отчет на активите и пасивите,

                              —

                              годишен отчет за дейността относно техния бюджет и финансово управление,

                              —

                              годишен доклад на вътрешния одитор,

                        както и устно представяне, направено на заседанието на комисията, отговаряща за процедурата по освобождаване от отговорност“.

                  5.

                  Изразява дълбоко съжаление, че председателството на Съвета отклони поканите да присъства на заседанието на комисията, която отговаря за процедурата по освобождаване от отговорност, на което беше планирано да се обсъди позицията на председателството на Съвета относно предложената процедура и възможните условия за сътрудничество по отношение на освобождаването от отговорност, както и че генералният секретар на Съвета също отказа да присъства на заседанието на комисията, която отговаря за процедурата по освобождаване от отговорност, и да обмени мнения по процедурата по освобождаването на Съвета от отговорност във връзка с изпълнението на бюджета.

                  6.

                  Отбелязва предложения меморандум за разбирателство между Парламента и Съвета относно тяхното сътрудничество в рамките на тяхната годишна процедура по освобождаване от отговорност, който е приложен към писмото на генералния секретар на Съвета от 4 март 2011 г., и отбелязва готовността на Съвета да разгледа процедурата по освобождаване от отговорност отделно от бюджетната процедура, но повтаря, че трябва да се запази разграничението по отношение на различните роли на Парламента и Съвета в процедурата по освобождаване от отговорност и в бюджетната процедура, тъй като това са две отделни процедури, както и че във всеки един момент и при всякакви обстоятелства Съветът трябва да носи пълна отговорност пред обществеността за поверените му средства; изразява дълбоко съжаление, че председателството на Съвета и генералният секретариат на Съвета отказаха да присъстват на заседанието на комисията, която отговаря за процедурата по освобождаване от отговорност, да предоставят информация и отговори на въпроси относно освобождаването на Съвета от отговорност във връзка с изпълнението на бюджета за финансовата 2009 година, и също така отказаха да дадат писмени отговори на въпросника, представен от докладчика.

                  7.

                  Отбелязва добрата воля на унгарското председателство и постигнатия напредък; предлага, с цел улесняване обмена на информация в хода на процедурата по освобождаване от отговорност, да се следва същият подход както останалите институции, основните елементи на който да бъдат:

                              —

                              да се проведе официална среща между представители на Съвета и комисията на Парламента, която отговаря за процедурата по освобождаване от отговорност, на която да присъстват генералният секретар на Съвета и действащото председателство, бюрото на комисията, която отговаря за процедурата по освобождаване от отговорност, докладчикът и членовете на ЕП, представляващи политическите групи (координатори и/или докладчици в сянка), за да предоставят цялата необходима информация за изпълнението на бюджета на Съвета,

                              —

                              генералният секретар на Съвета да отговори на въпросите, отправени към Съвета от комисията, която отговаря за процедурата по освобождаване от отговорност, и

                              —

                              да се определи график, за да се рационализира и стабилизира това временно решение;

                        поради това счита, че идеята за сключване на междуинституционално споразумение със Съвета относно освобождаването от отговорност на Съвета е ненужна.

                  8.

                  Настоятелно призовава Сметната палата да направи задълбочена оценка на системите за управление и контрол на Съвета, подобна на оценките, които извърши за Съда, Европейския омбудсман и Европейския надзорен орган по защита на данните при изготвянето на годишния доклад на Сметната палата за финансовата 2009 година.

         Причини за отлагането на решението за освобождаване от отговорност

                  9.

                  Посочва следните причини за отлагането:

                              а)

                              Съветът не е приел нито една покана за официална среща с комисията на Парламента, която отговаря за процедурата по освобождаване от отговорност, или с нейния докладчик, с цел обсъждане на въпроси, свързани с изпълнението на бюджета на Съвета за 2009 г.;

                              б)

                              Съветът отказа да даде писмен отговор, който да предостави на Парламента информацията и документите, изискани от Съвета в приложението към подписано от докладчика писмо от 14 декември 2010 г.;

                              в)

                              Парламентът не е получил основни документи от Съвета, като например пълния списък на извършените прехвърляния на бюджетни кредити.

         По-нататъшни действия, които трябва да бъдат предприети от Съвета

                  10.

                  Призовава генералния секретар на Съвета да предостави на комисията на Парламента, която отговаря за процедурата по освобождаване от отговорност, в срок най-късно до 15 юни 2011 г. подробни писмени отговори на следните въпроси:

                              а)

                              при провеждането в комисията на Парламента, която отговаря за процедурата по освобождаване от отговорност, на предишни дебати относно освобождаването на Съвета от отговорност във връзка с изпълнението на бюджета Съветът не присъстваше редовно на заседанията; все пак се счита за много важно Съветът да присъства, за да може да отговори на въпросите на членовете на комисията, отнасящи се до освобождаването от отговорност на Съвета. Съветът съгласен ли е да присъства на бъдещи дебати в комисията на Парламента, която отговаря за процедурата по освобождаване от отговорност, относно освобождаването от отговорност на Съвета?

                              б)

                              защо Съветът променя представянето/формата на вътрешния одит всяка година? Защо всяка година вътрешният одит е толкова кратък, общ и неясен? След процедурата по освобождаване от отговорност за 2010 г. Съветът ще представя ли вътрешния одит на друг(и) език(ци), освен на френски?

                              в)

                              извършен ли е външен одит? Ако да, може ли комисията на Парламента, която отговаря за процедурата по освобождаване от отговорност, да го види? Ако не е извършен външен одит, защо Съветът е решил да не го провежда?

                              г)

                              досега дейността на Съвета предполагаше осигуряване на съфинансиране от страна на Комисията, което се увеличи след влизането в сила на Договора от Лисабон. Какви системи за одит и контрол са въведени, за да се гарантира пълна прозрачност? Като се има предвид, че Договорът от Лисабон увеличи съфинансирането от страна на Комисията, какво е разбирането на Съвета за „отговаряне на съответни въпроси“?

                              д)

                              в годишния си доклад за 2009 г. Сметната палата установи, че при две от шестте одитирани процедури за възлагане на обществени поръчки Съветът не е спазил правилата на Финансовия регламент за публикуване на резултатите от процедурата. Съветът извършил ли е проверка на други извадки от подобни процедури за възлагане на обществени поръчки? Вътрешната процедура рационализирана ли е, за да се избегнат в бъдеще подобни случаи?

                              е)

                              специални представители на Европейския съюз: моля да се посочи персоналът (всички служители, щатно разписание и други) — брой на длъжностите и степени на специалните представители на ЕС, работещи в Съвета през 2009 година. Как и кога длъжностите за специални представители на ЕС ще бъдат разпределени между Съвета и Европейската служба за външна дейност (ЕСВД)? Какъв беше бюджетът за пътувания за всеки специален представител на ЕС? Колко от специалните представители на ЕС бяха прехвърлени към ЕСВД на 1 януари 2011 г.? Колко от тях ще останат в Съвета и защо?

                              ж)

                              Съветът подчертава бюджетните въпроси, свързани с последиците от влизането в сила на Договора от Лисабон, в точка 2.2 от финансовия доклад за дейността — 11327/10, FIN 278. Съветът реши ли проблемите, свързани с разходите на г-н Солана? Каква част от разходите идва от бюджета на Съвета и каква част е от бюджета на Комисията?

                              з)

                              какви са оперативните разходи, административните разходи, разходите за персонал, сгради и т.н., предвидени от Съвета за 2009 г. с цел създаване на длъжността „върховен представител/заместник-председател на Комисията“?

                              и)

                              върховният представител/заместник-председател на Комисията встъпи в длъжност на 1 декември 2009 г. Как бяха разпределени разходите между Съвета и Комисията (за персонал, пътувания и др.)? Как изготви Съветът бюджета за върховния представител/заместник-председател на Комисията за 2010 г.? Кои бюджетни редове и суми бяха запазени за неговите дейности?

                              й)

                              как освободеното в процеса на прехвърляне на персонал към ЕСВД офис пространство ще повлияе на плановете на Съвета по отношение на сградите? Предприети ли са мерки за последващо използване на това офис пространство? Какви са очакваните разходи за преместването? Кога са публикувани обявленията за обществени поръчки за преместването (ако има такива)?

                              к)

                              какъв беше размерът на административните и оперативните разходи за задачите по линия на Общата външна политика и политика на сигурност (ОВППС)/Общата политика на сигурност и отбрана (ОПСО), които бяха най-малкото частично финансирани от бюджета на Съюза през 2009 г.? Каква беше общата сума на разходите за ОВППС през 2009 г.? Може ли Съветът да определи поне основните мисии и разходите за тях през 2009 г.?

                              л)

                              какви са разходите за срещи на работните групи на Съвета за ОВППС/ОПСО в Брюксел и на други места и кога са проведени тези срещи?

                              м)

                              какви бяха административните разходи за прилагането на Европейската политика за сигурност и отбрана (ЕПСО)/военни операции по линия на ОПСО? Какъв дял от общата сума на разходите за военни операции е за сметка на бюджета на Съюза?

                              н)

                              какви бяха административните разходи за функционирането на механизма „ATHENA“, колко длъжности бяха необходими за този механизъм и някоя от въпросните длъжности ще бъде ли прехвърлена към ЕСВД? Пред кого ще се отчитат тези служители?

                              о)

                              налице е нисък процент на заетост на местата в щатното разписание на Съвета (91 % през 2009 г., 90 % през 2008 г.). Оказва ли този постоянно нисък процент някакво отражение върху функциите на генералния секретариат на Съвета (ГСС)? Може ли ГСС да изпълнява всички свои функции с настоящия процент на заетост на местата? По-ниският процент на заетост на местата характерен ли е за определени услуги? Какви са причините за продължаващото несъответствие?

                              п)

                              какъв е общият брой на местата, определени за задачите по „координиране на политиката“ и административна подкрепа (така, както са определени в годишните доклади на Комисията за оценка на персонала)? Какъв е техният процент в сравнение с общия брой места?

                              р)

                              за постигане на административните цели през 2009 г. Съветът добави дистанционната работа към своите процедури на работа. Съветът как доказва ефективността на тази процедура на работа? Освен това към Съвета се отправя призив да докладва за предприетите в това отношение допълнителни мерки, и по-специално мерките за подобряване на качеството на финансовото управление, както и тяхното въздействие;

                              с)

                              съветът увеличи броя на своите длъжности с 15 (8 AD и 7 AST) с цел покриване на изискванията за служителите от ирландския езиков отдел. Колко служители се занимават с другите езици (персонал за всеки език)? Има ли вече служители, назначени на работа за/от страните кандидатки? Ако отговорът е положителен, за колко места става въпрос (отделно за всяка страна и език)?

                              т)

                              групата за размисъл беше създадена на 14 декември 2007 г. и нейните членове бяха назначени на 15—16 октомври 2008 г. Защо необходимото финансиране не можа да бъде предвидено и включено в бюджета за 2009 г.? Счита ли се, че прехвърлянето на средства в рамките на бюджета за 2009 г. от резерва за непредвидени разходи по бюджетна позиция, финансираща структура, замислена през 2007 г., не оказва никакво отражение върху бюджета? Съветът отдели 1 060 000 EUR за групата за размисъл. Колко места могат да бъдат предвидени за тази група?

                              у)

                              разходите за пътувания на делегациите изглежда все още са проблемни (вж. бележка на Съвета от 15 юни 2010 г., SGS10 8254, подточка 2, стр. 4). Защо тези разходи фигурират в толкова много различни бюджетни редове?

                              ф)

                              защо при извършването на вътрешния одит все още се счита за необходимо добавянето на „пътни разноски на делегатите и разходи за устен превод“ след острите критики в последните две резолюции на Парламента относно освобождаването от отговорност на Съвета?

                              х)

                              Съветът отново не е усвоил напълно бюджетните кредити за устен превод, за да осигури допълнително финансиране за пътните разноски на делегациите; в резултат на това настоящите бюджетни кредити за поети задължения за пътни разноски през 2009 г. са значително по-малко от първоначалния бюджет и са по-малко от половината сума, осигурена след трансфера (36 100 000 EUR първоначално и 48 100 000 EUR, осигурени след трансфер, спрямо 22 700 000 EUR за поети задължения). Какви бяха причините за прехвърлянето на 12 000 000 EUR (вж. финансов доклад за дейността — 11327/10, FIN 278 — точка 3.3.2, подточка 6)? Защо Съветът оценява сумата на средствата, прехвърлени от устен превод към пътни разноски на делегатите, на 12 000 000 EUR на страница 12 и на 10 558 362 EUR на стр. 13? За какво е изхарчена останалата сума, прехвърлена от устни преводи (общата сума, прехвърлена от устни преводи, възлиза на 17 798 362 EUR)? Освен това към Съвета се отправя призив да обясни множеството нареждания за събиране на вземания, осъществени преди 2009 г. и пренесени за 2009 г. (12 300 000 EUR), както и възстановяването на средства във връзка с декларации за 2007 г. (6 300 000 EUR);

                              ц)

                              през 2009 г., както и през 2008 г. Съветът преразпредели значителна част от своя бюджет за сградния фонд, по-конкретно като увеличи повече от два пъти първоначално отпуснатите средства за придобиването на сградата „Residence Palace“ (преразпределяне на 17 800 000 EUR, в допълнение към 15 000 000 EUR, заделени в бюджета за 2009 г.). Какви са причините за това? Може ли ГСС да представи конкретни цифри за икономиите, постигнати в резултат на това? Какви бяха първоначално предвидените разходи за сградата „Residence Palace“? Смята ли Съветът, че първоначално предвидените разходи ще бъдат точни или разходите могат да бъдат по-високи от очакваното? Какви мерки са предвидени за финансиране на сградата?

                              ч)

                              изпълнение на бюджета на Съвета — пренесени бюджетни кредити: Може ли Съветът да даде информация за предполагаемите суми и предмета на фактурите за 2009 г., които не са били получени до юни 2010 г., и поради това средствата са били пренесени?

                              ш)

                              пренесените за 2010 г. бюджетни кредити от целеви приходи, натрупани през 2009 г., възлизат на 31 800 000 EUR. Това е около 70 % от целевите приходи за 2009 г. Какви са причините за този висок процент на пренос на бюджетни кредити? Какво ще стане или е станало с тези приходи през 2010 г.?

                              щ)

                              какво означава „техническа провизия от 25 000 000 EUR за започване на работата на Европейския съвет през 2010 г.“? (вж. финансов доклад за дейността — 11327/10, FIN 278 — точка 3.1, подточка 6);

                              аа)

                              какво е равнището на поверителност за различните бюджетни редове от бюджета на Съвета?

                              аб)

                              може ли Съветът да посочи конкретните мерки, предприети за подобряване на качеството на финансовото управление на Съвета, по-специално по отношение на въпросите, повдигнати в параграф 5 от резолюцията на Европейския парламент (14) от 25 ноември 2009 г., придружаваща неговото решение за освобождаване от отговорност на Съвета за финансовата 2007 година?

         Документи, които трябва да бъдат представени на Парламента

                  11.

                  Призовава генералния секретар на Съвета да предостави на комисията на Парламента, която отговаря за процедурата по освобождаване от отговорност, в срок най-късно до 15 юни 2011 г.:

                              а)

                              пълния списък с прехвърлени бюджетни кредити във връзка с бюджета на Съвета за 2009 г.;

                              б)

                              писмена декларация за командировъчните разходи на Съвета, извършени от специалните представители на ЕС;

                              в)

                              декларация на държавите-членки за 2007 г. (вж. финансов доклад за дейността — 11327/10, FIN 278 — точка 3.2.2, подточка 2), и

                              г)

                              доклада на „групата за размисъл“, за да се разбере защо този доклад струва 1 060 000 EUR (вж. финансов доклад за дейността — 11327/10, FIN 278 — точка 2.2).

         (1)  ОВ L 69, 13.3.2009 г.

         (2)  ОВ C 308, 12.11.2010 г., стр. 1.

         (3)  ОВ C 303, 9.11.2010 г., стр. 1.

         (4)  ОВ C 308, 12.11.2010 г., стр. 129.

         (5)  ОВ L 248, 16.9.2002 г., стр. 1.

         (6)  Решение, свързано с Процедурния правилник на Съвета от 22 юли 2002 г. (ОВ L 230, 28.8.2002 г., стр. 7).

         (7)  ОВ C 139, 14.6.2006 г., стр. 1.

         (8)  Европейската инициатива за прозрачност.

         (9)  ОВ L 63, 28.2.2004 г., стр. 68.

         (10)  ОВ L 261, 6.8.2004 г., стр. 125.

         (11)  ОВ L 57, 2.3.2000 г., стр. 1.

         (12)  ОВ L 27, 30.1.2001 г., стр. 7.

         (13)  ОВ L 252, 25.9.2010 г., стр. 24.

         (14)  ОВ L 19, 23.1.2010 г., стр. 9.


title: 2011/351/ЕС: Решение на Съвета от 7 март 2011 година относно сключването на Протокол между Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейската общност и Конфедерация Швейцария относно критериите и механизмите за определяне на държавата, която е компетентна да разгледа молба за убежище, подадена в държава-членка или в Швейцария#Протокол между Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейската общност и Конфедерация Швейцария относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Швейцария

text:
               18.6.2011

               BG

               Официален вестник на Европейския съюз

               L 160/37

         РЕШЕНИЕ НА СЪВЕТА
   от 7 март 2011 година
   относно сключването на Протокол между Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейската общност и Конфедерация Швейцария относно критериите и механизмите за определяне на държавата, която е компетентна да разгледа молба за убежище, подадена в държава-членка или в Швейцария
   (2011/351/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 78, параграф 2, буква д) във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               След упълномощаването на Комисията на 27 февруари 2006 г. преговорите с Конфедерация Швейцария и Княжество Лихтенщайн за Протокол между Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейската общност и Конфедерация Швейцария относно критериите и механизмите за определяне на държавата, която е компетентна да разгледа молба за убежище, подадена в държава-членка или в Швейцария (наричан по-долу „Протоколът“), приключиха.

               (2)

               В съответствие с Решение на Съвета от 28 февруари 2008 г. и при условие сключването на по-късна дата Протоколът бе подписан от името на Европейската общност на 28 февруари 2008 г.

               (3)

               Вследствие на влизането в сила на Договора от Лисабон на 1 декември 2009 г. Европейският съюз замести Европейската общност и е неин правоприемник.

               (4)

               Протоколът следва да бъде одобрен.

               (5)

               В съответствие с член 3 от Протокола относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, тези държави-членки вземат участие в приемането и прилагането на настоящото решение.

               (6)

               В съответствие с членове 1 и 2 от Протокола относно позицията на Дания, приложен към Договора за Европейския съюз и към Договора за функционирането на Европейския съюз, Дания не взема участие в приемането на настоящото решение и не е обвързана от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   Протоколът между Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейската общност и Конфедерация Швейцария относно критериите и механизмите за определяне на държавата, която е компетентна да разгледа молба за убежище, подадена в държава-членка или в Швейцария, и декларациите, приложени към него, се одобряват от името на Европейския съюз.
   Текстът на Протокола, заключителния акт и свързаните с него декларации са приложени към настоящото решение.
   Член 2
   Председателят на Съвета е оправомощен да посочи лицето, упълномощено да депозира от името на Съюза инструмента за одобрение, предвиден в член 8, параграф 1 от Протокола, за да изрази съгласието на Съюза да бъде обвързан, както и да направи следната нотификация:

      „Вследствие на влизането в сила на Договора от Лисабон на 1 декември 2009 г. Европейският съюз замести Европейската общност и е неин правоприемник, като от тази дата упражнява всички права и поема всички задължения на Европейската общност. Следователно позоваването на „Европейската общност“ в Протокола, както и в Споразумението, където е подходящо, трябва да се разбира като позоваване на „Европейския съюз“.“

   Член 3
   Настоящото решение влиза в сила в деня на приемането му.
   Член 4
   Настоящото решение се публикува в Официален вестник на Европейския съюз.

      Съставено в Брюксел на 7 март 2011 година.

            За Съвета

            Председател

         CZOMBA S.

      ПРОТОКОЛ
      между Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейската общност и Конфедерация Швейцария относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Швейцария
      ЕВРОПЕЙСКАТА ОБЩНОСТ
      и
      КОНФЕДЕРАЦИЯ ШВЕЙЦАРИЯ,
      както и
      КНЯЖЕСТВО ЛИХТЕНЩАЙН,
      наричани по-долу „договарящи се страни“,
      КАТО ВЗЕХА ПРЕДВИД Споразумението между Европейската общност и Конфедерация Швейцария относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Швейцария, подписано на 26 октомври 2004 г. (1) (наричано по-долу „Споразумението между Европейската общност и Швейцария“),
      КАТО ПРИПОМНЯТ, че член 15 от него предвижда възможността Княжество Лихтенщайн да се присъедини към споразумението посредством протокол,
      КАТО ОТЧИТАТ географското положение на Княжество Лихтенщайн,
      КАТО ОТЧИТАТ желанието на Княжество Лихтенщайн да се присъедини към законодателството на Общността, обхващащо регламентите „Дъблин“ и „Евродак“ (наричани по-долу „достиженията на правото „Дъблин/Евродак“),
      КАТО ИМАТ ПРЕДВИД, че на 19 януари 2001 г. Европейската общност е сключила споразумение с Република Исландия и Кралство Норвегия относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Исландия, или Норвегия, въз основа на Дъблинската конвенция (2),
      КАТО ИМАТ ПРЕДВИД, че е желателно Княжество Лихтенщайн да се асоциира на равноправна основа с Исландия, Норвегия и Швейцария към изпълнението, прилагането и развитието на достиженията на правото „Дъблин/Евродак“,
      КАТО ИМАТ ПРЕДВИД, че следва да бъде сключен протокол между Европейската общност, Конфедерация Швейцария и Княжество Лихтенщайн, който да определя права и задължения за Лихтенщайн, подобни на договорените между Европейската общност, от една страна, и Исландия и Норвегия, както и Швейцария, от друга,
      КАТО ИМАТ ПРЕДВИД, че разпоредбите на дял IV от Договора за създаване на Европейската общност и актовете, приети въз основа на този дял, не се прилагат в Кралство Дания съгласно Протокола за позицията на Дания, приложен по силата на Договора от Амстердам към Договора за Европейския съюз и към Договора за създаване на Европейската общност, но въпреки това следва да бъде предоставена възможност на Конфедерация Швейцария и Княжество Лихтенщайн, от една страна, и на Дания, от друга, да прилагат основните разпоредби на Споразумението между Европейската общност и Конфедерация Швейцария в своите взаимоотношения, както е предвидено в член 11, параграф 1 от Споразумението между Европейската общност и Швейцария,
      КАТО ИМАТ ПРЕДВИД, че е необходимо да се гарантира държавите, с които Европейската общност се е асоциирала за целите на изпълнението, прилагането и развитието на достиженията на правото „Дъблин/Евродак“, да прилагат тези достижения и във взаимоотношенията помежду си,
      КАТО ИМАТ ПРЕДВИД, че правилното функциониране на достиженията на правото „Дъблин/Евродак“ изисква настоящият протокол да бъде прилаган едновременно със споразуменията между различните страни, свързани или участващи в изпълнението и развитието на достиженията на правото „Дъблин/Евродак“ и уреждащи техните взаимоотношения,
      КАТО ИМАТ ПРЕДВИД, че Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и свободното движение на тези данни (3) трябва да бъде прилагана от Княжество Лихтенщайн по начина, по който се прилага от държавите-членки на Европейския съюз при обработването на данни за целите на настоящия протокол,
      КАТО ВЗЕМАТ ПРЕДВИД Протокола за присъединяването на Княжество Лихтенщайн към Споразумението между Европейския съюз, Европейската общност, Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген (4),
      КАТО ОТБЕЛЯЗВАТ връзката между достиженията на правото на Общността относно установяването на критериите и механизмите за определяне на държавата, която е компетентна за разглеждането на молба за убежище, подадена в една от държавите-членки, и относно създаването на Евродак и достиженията на правото от Шенген,
      КАТО ИМАТ ПРЕДВИД, че тази връзка изисква достиженията на правото от Шенген да се прилагат едновременно с достиженията на правото на Общността относно установяването на критериите и механизмите за определяне на държавата, която е компетентна за разглеждането на молба за убежище, подадена в една от държавите-членки, и тези относно създаването на Евродак,
      СЕ СПОРАЗУМЯХА ЗА СЛЕДНОТО:
      Член 1
      1.   В съответствие с член 15 от Споразумението между Европейската общност и Конфедерация Швейцария относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Швейцария (наричано по-долу „Споразумението между Европейската общност и Швейцария“), Княжество Лихтенщайн (наричано по-долу „Лихтенщайн“) се присъединява към това споразумение при условията и по реда, установени в настоящия протокол.
      2.   Настоящият протокол създава взаимни права и задължения между договарящите се страни, които се подчиняват на установените в него правила и процедури.
      Член 2
      1.   Разпоредбите на:

                  —

                  Регламент „Дъблин“ (5),

                  —

                  Регламент „Евродак“ (6),

                  —

                  Регламент за прилагане на „Евродак“ (7), и

                  —

                  Регламент за прилагане на Регламент „Дъблин“ (8)

            се изпълняват от Лихтенщайн и се прилагат в отношенията му с държавите-членки на Европейския съюз, както и с Швейцария.
      2.   Актовете и мерките, приемани от Европейската общност с оглед изменение и допълнение на посочените в параграф 1 разпоредби, както и решенията, взети в съответствие с определените в тези разпоредби процедури, без да се засягат разпоредбите на член 5, също се приемат, изпълняват и прилагат от Лихтенщайн.
      3.   За целите на параграфи 1 и 2 изразът „държави-членки“ в разпоредбите по параграф 1 включва и Лихтенщайн.
      Член 3
      Правата и задълженията, определени в член 2, член 3, параграфи 1—4, членове 5—7, член 8, параграф 1, втора алинея и параграф 2, както и в членове 9, 10 и 11 от Споразумението между Европейската общност и Швейцария, се прилагат mutatis mutandis за Лихтенщайн.
      Член 4
      Представител на правителството на Лихтенщайн става член на Смесения комитет, създаден по силата на член 3 от Споразумението между Европейската общност и Швейцария.
      Функцията на председател на Смесения комитет се изпълнява последователно за шестмесечен период от представител на Европейската комисия и съответно от представител на правителството на Лихтенщайн или на Швейцария.
      Член 5
      1.   При спазване на разпоредбите на параграф 2, когато Съветът приеме актове или мерки за изменение или допълнение на разпоредбите на член 2 и когато тези актове или мерки се приемат в съответствие с процедурите, установени в същите разпоредби, въпросните актове или мерки се прилагат едновременно от държавите-членки и Лихтенщайн, освен ако не съществуват изрични разпоредби в противоположния смисъл.
      2.   Комисията нотифицира незабавно Лихтенщайн за приемането на актовете или мерките по параграф 1. Лихтенщайн решава дали да приеме съдържанието им и дали да ги въведе във вътрешната си правна уредба. Решенето се нотифицира на Комисията в срок от тридесет дни от приемането на съответните актове или мерки.
      3.   Ако съдържанието на акт или мярка може да обвърже Лихтенщайн само след изпълнение на определени конституционни изисквания, Лихтенщайн информира за това Комисията в момента на нотифицирането. Лихтенщайн своевременно информира писмено Съвета и Комисията за изпълнението на всички конституционни изисквания. В случаите, когато не се изисква референдум, нотифицирането се извършва най-късно 30 дни след изтичане на крайния срок за референдум. Ако се изисква референдум, Лихтенщайн разполага най-много с осемнадесет месеца след датата, на която е била уведомена Комисията, за да отправи своята нотификация. От датата, определена за влизането в сила на акта или мярката за Лихтенщайн, до отправянето на нотификация за изпълнение на конституционните изисквания Лихтенщайн прилага временно, доколкото е възможно, въпросния акт или мярка.
      4.   Ако Лихтенщайн не може да прилага временно акта или мярката и това води до затруднения, които нарушават сътрудничеството по Дъблин/Евродак, възникналата ситуация се разглежда от Смесения комитет. Европейската общност може да предприеме пропорционални и целесъобразни мерки срещу Лихтенщайн, за да осигури правилното функциониране на сътрудничеството по Дъблин/Евродак.
      5.   Приемането на актовете и мерките по параграф 1 от Лихтенщайн поражда права и задължения между Лихтенщайн, Швейцария и държавите-членки на Европейския съюз.
      6.   Настоящият протокол се суспендира, ако:

                  а)

                  Лихтенщайн нотифицира решението си да не приема съдържанието на акт или мярка по параграф 1, към които са били приложени определените в настоящия протокол процедури; или

                  б)

                  Лихтенщайн не отправи нотификация в рамките на тридесетдневния срок, посочен в параграф 2; или

                  в)

                  Лихтенщайн не отправи нотификация най-късно 30 дни след изтичане на крайния срок за референдум или, в случай на референдум, в рамките на определения в параграф 3 осемнадесетмесечен срок, или не предвиди споменатото в същия параграф временно прилагане от датата, установена за влизане в сила на съответния акт или мярка.

            7.   Смесеният комитет разглежда въпроса, довел до суспендирането, и се стреми да преодолее причините за неприемането и нератифицирането в рамките на деветдесет дни. След като разгледа всички други възможности за осигуряване на нормално функциониране на настоящия протокол, включително възможността да се констатира еквивалентност на законите и нормативната уредба на договарящите страни, Комитетът може да реши единодушно да възобнови действието на настоящия протокол. Ако след изтичане на деветдесет дни настоящият протокол все още е суспендиран, той се счита за прекратен.
      Член 6
      Във връзка с административните и експлоатационните разходи, свързани с изграждането и функционирането на централното звено на Евродак, Лихтенщайн внася в общия бюджет на Европейските общности 0,071 % от начална референтна сума от 11 675 000 EUR, а считано от финансовата 2004 г. — годишна вноска от 0,071 % от съответните бюджетни кредити за въпросната финансова година.
      Член 7
      Настоящият протокол не засяга споразумения между Лихтенщайн и Швейцария дотолкова, доколкото са съвместими с него. Ако тези споразумения са несъвместими с настоящия протокол, последният има предимство.
      Член 8
      1.   Настоящият протокол се ратифицира или одобрява от договарящите страни. Инструментите за ратификация или одобрение се депозират при генералния секретар на Съвета, който е депозитар.
      2.   Настоящият протокол влиза в сила на първо число от месеца, след като депозитарът нотифицира договарящите страни за депозирането на последния инструмент за ратификация или одобрение.
      3.   Членове 1, 4 и член 5, параграф 2, първо изречение от настоящия протокол, както и правата и задълженията, определени в член 2 и член 3, параграфи 1—4 от Споразумението между Европейската общност и Швейцария, временно се прилагат за Лихтенщайн, считано от датата на подписване на настоящия протокол.
      Член 9
      При спазване на актовете или мерките, приети след подписването, но преди влизането в сила на настоящия протокол, тридесетдневният срок, посочен в член 5, параграф 2, последно изречение, започва да тече от датата на влизане в сила на настоящия протокол.
      Член 10
      1.   Настоящият протокол се прилага, само ако се прилагат също споразуменията, посочени в член 11 от Споразумението между Европейската общност и Швейцария, които е необходимо да бъдат сключени от Лихтенщайн.
      2.   Освен това настоящият протокол се прилага, само ако се прилага също и протоколът, сключен между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген.
      Член 11
      1.   Настоящият протокол може да бъде денонсиран от всяка една от договарящите страни. Депозитарът се нотифицира за денонсирането, което влиза в сила шест месеца след нотификацията.
      2.   В случай на денонсиране на настоящия протокол или на Споразумението между Европейската общност и Швейцария от страна на Швейцария или на прекратяване на Споразумението между Европейската общност и Швейцария спрямо Швейцария Споразумението между Европейската общност и Швейцария и настоящият протокол остават в сила спрямо отношенията между Европейската общност, от една страна, и Лихтенщайн, от друга.
      3.   Настоящият протокол се счита за прекратен, ако Лихтенщайн прекрати или едно от споразуменията, посочени в член 11 от Споразумението между Европейската общност и Швейцария, които са били сключени от Лихтенщайн, или протокола по член 10, параграф 2.
      Член 12
      Настоящият протокол е съставен в три екземпляра на английски, български, гръцки, датски, естонски, ирландски, испански, италиански, латвийски, литовски, малтийски, немски, нидерландски, полски, португалски, словашки, словенски, фински, френски, чешки, унгарски и шведски език, като всеки един от текстовете е с еднаква сила.

         В ДОКАЗАТЕЛСТВО ЗА КОЕТО долуподписаните упълномощени представители поставиха собственоръчен подпис под настоящия протокол.
         Съставено в Брюксел на двадесет и осми февруари две хиляди и осма година.
         Hecho en Bruselas, el veintiocho de febrero de dos mil ocho.
         V Bruselu dne dvacátého osmého února dva tisíce osm.
         Udfærdiget i Bruxelles den otteogtyvende februar to tusind og otte.
         Geschehen zu Brüssel am achtundzwanzigsten Februar zweitausendacht.
         Kahe tuhande kaheksanda aasta veebruarikuu kahekümne kaheksandal päeval Brüsselis.
         Έγινε στις Βρυξέλλες, στις είκοσι οκτώ Φεβρουαρίου δύο χιλιάδες οκτώ.
         Done at Brussels on the twenty-eighth day of February in the year two thousand and eight.
         Fait à Bruxelles, le vingt-huit février deux mille huit.
         Fatto a Bruxelles, addì ventotto febbraio duemilaotto.
         Briselē, divtūkstoš astotā gada divdesmit astotajā februārī.
         Priimta du tūkstančiai aštuntų metų vasario dvidešimt aštuntą dieną Briuselyje.
         Kelt Brüsszelben, a kétezer-nyolcadik év február huszonnyolcadik napján.
         Magħmul fi Brussell, fit-tmienja u għoxrin jum ta’ Frar tas-sena elfejn u tmienja.
         Gedaan te Brussel, de achtentwintigste februari tweeduizend acht.
         Sporządzono w Brukseli dnia dwudziestego ósmego lutego roku dwa tysiące ósmego.
         Feito em Bruxelas, em vinte e oito de Fevereiro de dois mil e oito.
         Încheiat la Bruxelles, la douăzeci și opt februarie în anul două mii opt.
         V Bruseli dňa dvadsiateho ôsmeho februára dvetisícosem.
         V Bruslju, dne osemindvajsetega februarja leta dva tisoč osem.
         Tehty Brysselissä kahdentenakymmenentenäkahdeksantena päivänä helmikuuta vuonna kaksituhattakahdeksan.
         Som skedde i Bryssel den tjugoåttonde februari tjugohundraåtta.

            За Европейската общност
            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vārdā
            az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Pentru Comunitatea Europeană
            Za Európske spoločenstvo
            Za Evropsko skupnost
            Euroopan yhteisön puolesta
            På Europeiska gemenskapens vägnar

            За Конфедерация Швейцария
            Por la Confederación Suiza
            Za Švýcarskou konfederaci
            For Det Schweiziske Forbund
            Für die Schweizerische Eidgenossenschaft
            Šveitsi Konföderatsiooni nimel
            Για την Ελβετική Συνομοσπονδία
            For the Swiss Confederation
            Pour la Confédération suisee
            Per la Confederazione svizzera
            Šveices Konfederācijas vārdā
            Šveicarijos Konfederacijos vardu
            A Svájci Állmszövetség részéről
            Għall-Konfederazzjoni Żvizzera
            Voor de Zwitserse Bondsstaat
            W imieniu Konfederacji Szwajcarskiej
            Pela Confederação Suiça
            Pentru Confederația Elvețiană
            Za Švajčiarsku konfederáciu
            Za Švicarsko konfederacijo
            Sveitsin valaliiton puolesta
            För Schweiziska edsförbundet

            За Княжество Лихтенщайн
            Por el Principado de Liechtenstein
            Za Lichtenštejnské knížectví
            For Fyrstendømmet Liechtenstein
            Für das Fürstentum Liechtenstein
            Liechtensteini Vürstiriigi nimel
            Για τо Πριγκιπάτо τоυ Λιχτενστάιν
            For the Principality of Liechtenstein
            Pour la Principauté de Liechtenstein
            Per il Principato del Liechtenstein
            Lihtenšteinas Firstistes vārdā
            Lichtenšteino Kunigaikštystės vardu
            A Liechtensteini Hercegség részéről
            Għall-Prinċipat ta’ Liechtenstein
            Voor het Vorstendom Liechtenstein
            W imieniu Księstwa Liechtensteinu
            Pelo Principado do Liechtenstein
            Pentru Principatul Liechtenstein
            Za Lichtenštajnské kniežatstvo
            Za Kneževino Lihtenštajn
            Liechtensteinin ruhtinaskunnan puolesta
            För Furstendömet Liechtenstein

         (1)  ОВ L 53, 27.2.2008 г., стр. 52).

         (2)  ОВ L 93, 3.4.2001 г., стр. 38.

         (3)  ОВ L 281, 23.11.1995 г., стр. 31.

         (4)  Вж. стр. 3 от настоящия брой на Официален вестник.

         (5)  РЕГЛАМЕНТ (ЕО) № 343/2003 на Съвета от 18 февруари 2003 г. за установяване на критерии и механизми за определяне на държавата-членка, която е компетентна за разглеждането на молба за убежище, подадена в една от държавите-членки от гражданин на трета държава (ОВ L 50, 25.2.2003 г., стр. 1).

         (6)  Регламент (ЕО) № 1560/2003 на Комисията от 2 септември 2003 г. за определяне условията за прилагане на Регламент (ЕО) № 343/2003 на Съвета за установяване на критерии и механизми за определяне на държавата-членка, която е компетентна за разглеждането на молба за убежище, подадена в една от държавите-членки от гражданин на трета държава (ОВ L 222, 5.9.2003 г., стр. 3).

         (7)  Регламент (ЕО) № 2725/2000 на Съвета от 11 декември 2000 г. относно създаването на система „Евродак“ за сравняване на дактилоскопични отпечатъци с оглед ефективното прилагане на Дъблинската конвенция (ОВ L 316, 15.12.2000 г., стр. 1).

         (8)  Регламент (ЕО) № 407/2002 на Съвета от 28 февруари 2002 г. за определяне на някои условия за прилагането на Регламент (ЕО) № 2725/2000 относно създаването на системата „Евродак“ за сравняване на дактилоскопични отпечатъци с оглед ефективното прилагане на Дъблинската конвенция (ОВ L 62, 5.3.2002 г., стр. 1).

      ЗАКЛЮЧИТЕЛЕН АКТ
      Упълномощените представители на
      ЕВРОПЕЙСКАТА ОБЩНОСТ
      и
      КОНФЕДЕРАЦИЯ ШВЕЙЦАРИЯ
      и
      КНЯЖЕСТВО ЛИХТЕНЩАЙН,
      наричани по-долу „договарящи страни“,
      на заседание в Брюксел на двадесет и осми февруари 2008 година за подписването на Протокола между Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейската общност и Конфедерация Швейцария относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Швейцария, приеха протокола.
      Упълномощените представители на договарящите страни приеха следните декларации, изброени по-долу и приложени към настоящия заключителен акт:

                  —

                  Обща декларация на договарящите страни относно тесен диалог,

                  —

                  Декларация на Лихтенщайн по член 5, параграф 3,

                  —

                  Съвместна декларация относно съвместни заседания на смесените комитети.

            За Европейската общност
            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vārdā
            az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Pentru Comunitatea Europeană
            Za Európske spoločenstvo
            Za Evropsko skupnost
            Euroopan yhteisön puolesta
            På Europeiska gemenskapens vägnar

            За Конфедерация Швейцария
            Por la Confederación Suiza
            Za Švýcarskou konfederaci
            For Det Schweiziske Forbund
            Für die Schweizerische Eidgenossenschaft
            Šveitsi Konföderatsiooni nimel
            Για την Ελβετική Συνομοσπονδία
            For the Swiss Confederation
            Pour la Confédération suisee
            Per la Confederazione svizzera
            Šveices Konfederācijas vārdā
            Šveicarijos Konfederacijos vardu
            A Svájci Állmszövetség részéről
            Għall-Konfederazzjoni Żvizzera
            Voor de Zwitserse Bondsstaat
            W imieniu Konfederacji Szwajcarskiej
            Pela Confederação Suiça
            Pentru Confederația Elvețiană
            Za Švajčiarsku konfederáciu
            Za Švicarsko konfederacijo
            Sveitsin valaliiton puolesta
            För Schweiziska edsförbundet

            За Княжество Лихтенщайн
            Por el Principado de Liechtenstein
            Za Lichtenštejnské knížectví
            For Fyrstendømmet Liechtenstein
            Für das Fürstentum Liechtenstein
            Liechtensteini Vürstiriigi nimel
            Για τо Πριγκιπάτо τоυ Λιχτενστάιν
            For the Principality of Liechtenstein
            Pour la Principauté de Liechtenstein
            Per il Principato del Liechtenstein
            Lihtenšteinas Firstistes vārdā
            Lichtenšteino Kunigaikštystės vardu
            A Liechtensteini Hercegség részéről
            Għall-Prinċipat ta’ Liechtenstein
            Voor het Vorstendom Liechtenstein
            W imieniu Księstwa Liechtensteinu
            Pelo Principado do Liechtenstein
            Pentru Principatul Liechtenstein
            Za Lichtenštajnské kniežatstvo
            Za Kneževino Lihtenštajn
            Liechtensteinin ruhtinaskunnan puolesta
            För Furstendömet Liechtenstein

         ОБЩА ДЕКЛАРАЦИЯ НА ДОГОВАРЯЩИТЕ СТРАНИ ОТНОСНО ТЕСЕН ДИАЛОГ
         Договарящите се страни подчертават значимостта на поддържането на тесен, ползотворен диалог между всички страни, участващи в прилагането на изброените в член 2, параграф 1 разпоредби на настоящия протокол.
         В съответствие с член 3, параграф 1 от Споразумението между Европейската общност и Швейцария Комисията ще покани експерти от държавите-членки да участват в заседанията на Смесения комитет с цел обмен на мнения с Лихтенщайн по всички въпроси, обхванати от Споразумението между Европейската общност и Швейцария.
         Договарящите страни отбелязват, че държавите-членки са готови да приемат тази покана и да участват в такъв обмен на мнения с Лихтенщайн по всички въпроси, обхванати от Споразумението между Европейската общност и Швейцария.

         ДЕКЛАРАЦИЯ НА ЛИХТЕНЩАЙН ПО ЧЛЕН 5, ПАРАГРАФ 3
         (Срок за приемането на нови елементи в развитието на достиженията на правото „Дъблин/Евродак“)
         Максималният срок от 18 месеца, определен в член 5, параграф 3, обхваща както одобряването, така и прилагането на съответния акт или мярка. Той включва следните етапи:

                     —

                     подготвителен етап,

                     —

                     парламентарна процедура,

                     —

                     30-дневен краен срок за референдум,

                     —

                     където е приложимо, референдум (организация и гласуване),

                     —

                     обнародване от княза.

               Правителството на Лихтенщайн информира незабавно Съвета и Комисията за приключването на всеки един от изброените етапи.
         Правителството на Лихтенщайн се задължава да използва всички налични средства, за да осигури възможно най-бързото протичане на гореспоменатите етапи.

         СЪВМЕСТНА ДЕКЛАРАЦИЯ ОТНОСНО СЪВМЕСТНИ ЗАСЕДАНИЯ НА СМЕСЕНИТЕ КОМИТЕТИ
         Делегацията на Европейската комисия,
         делегациите, представляващи правителствата на Република Исландия и Кралство Норвегия,
         делегацията, представляваща правителството на Конфедерация Швейцария,
         делегацията, представляваща правителството на Княжество Лихтенщайн,
         отбелязват, че Лихтенщайн се присъединява към Смесения комитет, установен по силата на Споразумението между Европейската общност и Конфедерация Швейцария относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Швейцария, посредством протокол към това споразумение.
         Решиха съвместно да организират заседания на Смесените комитети, установени по силата на Споразумението между Европейската общност и Исландия и Норвегия относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Исландия или Норвегия, от една страна, и Споразумението между Европейската общност и Конфедерация Швейцария относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Швейцария, допълнено с протокол относно присъединяването на Лихтенщайн, от друга страна.
         Отбелязват, че съвместното провеждане на тези заседания налага наличието на практическа договореност относно председателството им, когато последното се осъществява от асоциираните държави съгласно Споразумението между Европейската общност и Конфедерация Швейцария относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Швейцария, допълнено с протокол относно присъединяването на Лихтенщайн, или Споразумението между Европейската общност и Република Исландия и Кралство Норвегия относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Исландия или Норвегия.
         Отбелязват желанието на асоциираните държави да отстъпят при необходимост упражняването на председателството и да го осъществяват на ротационен принцип помежду си по азбучен ред на имената, считано от влизането в сила на Споразумението между Европейската общност и Конфедерация Швейцария относно критериите и механизмите за определяне на държавата, която е компетентна за разглеждането на молба за убежище, подадена в държава-членка или в Швейцария, допълнено с протокол относно присъединяването на Лихтенщайн.


title: 2011/608/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на бюджета на Европейското съвместно предприятие за „ITER“ и развитието на термоядрената енергия за финансовата 2009 година#Резолюция на Европейския парламент от 10 май 2011 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейското съвместно предприятие за „ITER“ и развитието на термоядрената енергия за финансовата 2009 година

text:
               27.9.2011

               BG

               Официален вестник на Европейския съюз

               L 250/237

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на бюджета на Европейското съвместно предприятие за „ITER“ и развитието на термоядрената енергия за финансовата 2009 година
   (2011/608/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейското съвместно предприятие за „ITER“ и развитието на термоядрената енергия за финансовата 2009 година,

               —

               като взе предвид доклада на Сметната палата относно годишните отчети на Европейското съвместно предприятие за „ITER“ и развитието на термоядрената енергия за финансовата година, приключила на 31 декември 2009 г., придружен от отговорите на Съвместното предприятие (1),

               —

               като взе предвид препоръката на Съвета от 15 февруари 2011 г. (05894/2011 — C7-0051/2011),

               —

               като взе предвид член 276 от Договора за ЕО и член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Решение 2007/198/Евратом на Съвета от 27 март 2007 г. за създаване на Европейско съвместно предприятие за „ITER“ и развитието на термоядрената енергия и за предоставяне на предимства на същото (3), и по-специално член 5 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол (A7-0131/2011),

               1.

               Освобождава директора на Европейското съвместно предприятие за „ITER“ и развитието на термоядрената енергия от отговорност във връзка с изпълнението на бюджета на Съвместното предприятие за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейското съвместно предприятие за „ITER“ и развитието на термоядрената енергия, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 342, 16.12.2010 г., стр. 22.

      (2)  ОВ L 248, 16.9.2002 г., стр. 1.

      (3)  ОВ L 90, 30.3.2007 г., стр. 58.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейското съвместно предприятие за „ITER“ и развитието на термоядрената енергия за финансовата 2009 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейското съвместно предприятие за „ITER“ и развитието на термоядрената енергия за финансовата 2009 година,

                  —

                  като взе предвид доклада на Сметната палата относно годишните отчети на Европейското съвместно предприятие за „ITER“ и развитието на термоядрената енергия за финансовата година, приключила на 31 декември 2009 г., придружен от отговорите на Съвместното предприятие (1),

                  —

                  като взе предвид препоръката на Съвета от 15 февруари 2011 г. (05894/2011 — C7-0051/2011),

                  —

                  като взе предвид член 276 от Договора за ЕО и член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Решение 2007/198/Евратом на Съвета от 27 март 2007 г. за създаване на Европейското съвместно предприятие за „ITER“ и развитието на термоядрената енергия и за предоставяне на предимства на същото (3), и по-специално член 5 от него,

                  —

                  като взе предвид финансовия регламент на Европейското съвместно предприятие за „ITER“ и развитието на термоядрената енергия, приет с решение на управителния съвет на съвместното предприятие на 22 октомври 2007 г. (наричан по-долу финансов регламент на „ITER“),

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид член 77 от своя правилник и приложение VI към него,

                  —

                  като взе предвид доклада на комисията по бюджетен контрол (A7-0131/2011),

                  А.

                  като има предвид че Сметната палата заяви, че е получила достатъчна увереност, че годишните отчети за финансовата 2009 година са надеждни и че свързаните с тях операции са законосъобразни и редовни,

                  Б.

                  като има предвид, че Европейското съвместно предприятие за „ITER“ и развитие на термоядрената енергия е в началната си фаза на съществуване и че до края на 2009 г. все още не беше въвело изцяло своите системи за вътрешен контрол и финансова отчетност,

                  В.

                  като има предвид, че финансовият регламент на „ITER“ се основава на рамковия Финансов регламент, който беше изменен неотдавна с цел привеждане в съответствие с измененията на общия Финансов регламент,

                  Г.

                  като има предвид, че на 9 октомври 2008 г. Сметната палата публикува своето становище № 4/2008 относно финансовия регламент на „ITER“,

         Изпълнение на бюджета

                  1.

                  Отбелязва, че окончателният бюджет на съвместното предприятие за 2009 г. е в размер на 173 600 000 EUR и че общата степен на усвояване на бюджетните кредити за плащания е 65,3 %.

                  2.

                  Признава, че съвместното предприятие е все още в началната си фаза на съществуване и че неусвояването на средства се дължи най-вече на забавяния в програмата за ядрен синтез на Евратом, както беше отбелязано от Сметната палатата и в доклада ѝ за 2008 г.

                  3.

                  Отбелязва, че депозитите в банкови сметки в края на годината на обща стойност 42 000 000 EUR представляват нарушение на бюджетния принцип на балансираност.

                  4.

                  Счита за важно, за да се уточни прилагането на тази дерогация от общия бюджетен принцип на балансираност, да се определят условията, при които, ако салдото в отчета за изпълнението е положително, то да се записва в бюджета на съвместното предприятие за следващата финансова година.

         Представяне на отчетите

                  5.

                  Призовава съвместното предприятие да хармонизира своите отчети съобразно указанията на Комисията.

                  6.

                  Признава, че за разлика от останалите съвместни предприятия на Съюза Съвместното предприятие за „ITER“ и развитието на термоядрената енергия е изцяло на публично финансиране.

         Системи за вътрешен контрол

                  7.

                  Настоятелно призовава съвместното предприятие да завърши своята система за вътрешен контрол и финансова информация.

                  8.

                  Освен това призовава съвместното предприятие да включи в своите финансови правила конкретно позоваване на правомощията на службата за вътрешен одит (IAS) като негов вътрешен одитор, въз основа на разпоредбите на рамковия Финансов регламент за органите на Общността.

                  9.

                  Счита по-специално, че ролята на IAS като вътрешен одитор следва да бъде да консултира съвместното предприятие за това как да се справя с рисковете, като представя независими становища относно качеството на системите за управление и контрол и като отправя препоръки за подобряване на условията за изпълнение на дейностите и насърчаване на доброто финансово управление; счита също така, че е от съществено значение съвместното предприятие да представя пред органа по освобождаване от отговорност доклад, изготвен от неговия директор, обобщаващ броя и вида на вътрешните одити, извършени от вътрешния одитор, направените препоръки и действията, предприети във връзка с тези препоръки.

                  10.

                  Е на мнение, че с оглед на размера на неговия бюджет и сложността на задачите му съвместното предприятие следва да създаде одитен комитет, който да се отчита директно пред управителния съвет.

         Финансов регламент

                  11.

                  Настоятелно призовава съвместното предприятие да измени своя финансов регламент с цел да включи в него препоръките на Сметната палата, направени в нейното Становище № 4/2008 по този регламент; счита, че е необходимо допълнително подобрение по отношение на:

                              —

                              изключенията от бюджетните принципи,

                              —

                              ролята на IAS,

                              —

                              създаването на одитен комитет,

                              —

                              ненавременното плащане на членските вноски,

                              —

                              правилата за отпускане на безвъзмездни средства,

                              —

                              преходните разпоредби, изложени в член 133 от финансовия регламент на ITER.

         (1)  ОВ C 342, 16.12.2010 г., стр. 22.

         (2)  ОВ L 248, 16.9.2002 г., стр. 1.

         (3)  ОВ L 90, 30.3.2007 г., стр. 58.

         (4)  ОВ L 357, 31.12.2002 г., стр. 72.